奉酬令德寄示長句
作者：朱松
朝代：宋

paragraphs: 閑官屋舍如幽棲，寒苦餘業償鹽虀。
忽聞鵲聲作破竹，尺書入手誰所齎。
交游勝絕似公少，矯矯鸞孔依蒿藜。
青冥側足在咫尺，誰使狡獪捐其梯。
秋風溪上共樽酒，擺落羈束忘畛畦。
紅裳起舞意未足，缺月銜嶺星河低。
只今跌宕走塵土，清夢往復無山谿。
新詩驚怪爛盈幅，筆力拗怒蟠虹霓。
遥知槃礴小窗底，得喪已著一理齊。
此生同困造物戲，未覺與世誰雲泥。
雖無絕唱追白雪，頼有妙契如靈犀。
一笑從公豈無日，挽袖相屬空玻璃。
不須俗物敗真賞，但覓佳處同攀躋。